La bergenserne bestemme

Byen vår er full av intelligente mennesker som kan avgjøre om bybanen bør gå over Bryggen eller ikke.

Publisert Publisert 19. april 2016

FOLKEAVSTEMNING: Vis oss alternativene, vis oss tillit, vis oss hva det vil si å være demokratisk, vis oss at dere har tiltro til oss slik vi har i dere, skriver Monica Hammer.

Debattinnlegg

Monica Hammer Åsane

Denne artikkelen er over fire år gammel

Til Byrådet i Bergen : Takk for at dere representerer oss, takk for at dere tror på et demokratisk styre, for at dere bryr dere om byens innbyggere og for at dere hører på den oppfordringen jeg har til dere.

Monica Hammer

Bybanen har ført til mange diskusjoner både for og imot og vekker stort engasjement blant byens innbyggere. Før valget var flertallet av byrådet imot, men etter at Arbeiderpartiet «endret syn» er flertallet for. Men er innbyggerne dere representerer for planene dere har?

Denne saken er såpass viktig at innbyggerne i Bergen burde få avgjøre dens skjebne. Heldigvis lever vi i et demokrati, og er ikke en folkeavstemning over denne saken selve definisjonen av hva det vil si å ha et demokratisk styresett?

Vil ha bybanen under jorden:

Byen vår er full av intelligente mennesker som kan avgjøre om bybanen bør gå over Bryggen eller ikke.

Vis oss åpenhet og tillit, vis oss hva planene egentlig går ut på og la oss ta stilling til denne saken. Med det mener jeg en rapport som utreder eventuelle konsekvenser det har for Bryggen og konstruksjonene at den over 40 tonn tunge bybanen går forbi hvert 4-10 minutt, konsekvenser for turismen at det kommer masse strømledninger, master og eventuelt en 0.5-1 meter høy mur som bybanen skal gå på.

Vis oss planer og tegninger for hvordan hverdagsbildet blir seende ut, vis oss traseen for hvor bybanen skal gå og reisetiden det tar å komme seg til og fra sentrum og Åsane.

Joda, en rapport om de alternative trasévalgene fra 2014 ligger ute på nettet for dem som har mulighet til å lete etter dem, men de inneholder ingen illustrasjoner om hvordan bybildet blir, heller ikke en ordentlig utredningsrapport om konsekvensene av å legge Bybanen over Bryggen. Disse planene burde blitt fremhevet i avisene sammen med illustrasjoner slik at alle borgere kan ta stilling til denne saken.

BT på lederplass:

Les også «Politisk sett gjorde Ap et voksent valg»

Jeg kan ikke hjelpe for å tenke på hva som skjer hvis det blir oversvømmelse på Bryggen. Stopper Bybanen å gå da? Hva skjer på 17.mai, skal 17.mai-toget gå et annet sted fordi bybanen opptar Bryggen?

Hva med restaurantene og pubene som ligger langs Bryggen, hvilke konsekvenser har dette for dem? Hva med turistnæringen, som sysselsetter ganske mange og er viktig i disse økonomisk vanskelige tider? Vil dette ha konsekvenser for store idrettsarrangementer eller andre begivenheter som setter Norge på kartet?

Og et siste spørsmål: handler dette bare om bybanen, eller er det et underliggende ønske at Bryggen skal bli bilfri og at dere ikke ser andre løsninger på å gjennomføre dette?

Norge er viden kjent for å være et demokratisk land hvor politikerne ikke setter sin personlige agenda foran hva som er best for sine innbyggere. Vi er et land hvor alle innbyggerne er representert og blir hørt. Vi er et land som lytter til befolkningen og ikke bestemmer eller tvinger igjennom saker basert på prestisje eller egen agenda. Vi har politikere som kan bevege seg fritt i gatene, som er folkelige, og ikke minst – de er ikke korrupte.

Opprør i Ap:

Les også Nektet å ombestemme seg

Bergens innbyggereønsker åpenhet om denne saken. Vi ønsker å ta et intelligent og bevisst valg for byen vår. Vi ønsker å opprettholde demokratiet slik det er ment å være: «Demokrati er en styreform hvor flertallet har avgjørende innflytelse, men mindretallets interesser også blir tatt hensyn til.»

Hold en folkeavstemning og la Bergens innbyggere bestemme denne saken. Vis oss alternativene, vis oss tillit, vis oss hva det vil si å være demokratisk, vis oss at dere har tiltro til oss slik vi har i dere.

Vi har valgt dere, eller skal jeg si, vi har ansatt dere til å passe på byen vår, men på slutten av dagen er vår demokratiske stemme den som burde telle i viktige saker.

Og dette er en viktig sak.

Publisert Publisert: 19. april 2016 11:00 Oppdatert: 19. april 2016 13:10